
„Mi a művészet? Megmondja a szó.” A képtől az írásig vezető út Dubravka Ugrešić A feltétel nélküli kapituláció múzeuma című regényében

„Képzeld el: ott az idegekben, a fejben – vagyis ott, az agyban vannak ezek az idegek (...) én rápillantok valamire, így ni, és azok elkezdenek rezegni, (…) és ahogy rezegnek, megjelenik a kép”- írja Fjodor Mihajlovics Dosztojevszkij A Karamazov testvérek című regényében. Vizsgálódásom középpontjában Dubravka Ugrešić műve áll, amelyben szintén központi szerepet kap a kép, a fénykép és a szó „együtt rezgése”. A magát anational (’nemzeti identitással nem rendelkező’) embernek valló írónő egy sajátos léttapasztalatba vonja be olvasóját, amelynek az emigránslét és a kultúraköziség élménye, az emlékezet történetalkotó eljárása jelöli ki szövegbeli megalkothatóságának határait. Mindez úgy válik lehetségessé, hogy a kép látványának helyére a róla megtörténő szó kerül. A szó, ugyanúgy, mint annak idegenséget átélő kimondója, „az összes lehetséges irányban idegen szavakba ütközik”, elveszti jelentését, vagy legalábbis ez a jelentés megkérdőjeleződik, s ezért szükségessé válik annak újrafelépítése. Az újjászülető szó pedig előfeltételezi egy új nyelv megjelenését is, amely íráshoz, jövőbeli regényhez vezet, hiszen: „A világ nem annyi, amennyit átéltünk eddig és átélünk most, hanem az is hozzátartozik, ami be fog következni.”



